ሀገር አቀፍ የፖለቲካ ፓርቲዎች ዋና ዋና በሚባሉ የቅይጥ ምርጫ ስርዓት ቴክኒካዊ ጉዳዮች ላይ ተስማሙ
ገዢውን ፓርቲ ጨምሮ 16 አገር አቀፍ የፖለቲካ ፓርቲዎች በምርጫ ህግ 532/99 ላይ ዛሬ ለስድስተኛ ጊዜ ድርድር አካሂደዋል።ፓርቲዎቹ ዋና ዋና በሚባሉ የቅይጥ ምርጫ ስርዓት ቴክኒካዊ  ጉዳዮች ላይ ተስማምተዋል።ፓርቲዎቹ በቅይጥ የምርጫ ስርዓት የአብላጫና ተመጣጣኝ ድምፅን የመቶኛ ድርሻ ለመወሰን የያዙትን ቀጠሮ መሰረት በማድረግ ነው በዛሬው ዕለት የተገናኙት።ይሁን እንጂ የቅይጥ ትይዩ የምርጫ ስርዓት '85 በመቶ፣ የአብላጫ ድምፅ እና 15 በመቶ ተመጣጣኝ ድምፅን ያጣመረ ይሁን' በሚል ሲደራደሩ የቆዩት የገዢው ፓርቲ ተደራዳሪዎች የመጨረሻ ውሳኔያቸውን ለማሳወቅ ቀጠሮ እንዲሰጣቸው ጠይቀዋል።በጉዳዩ ላይ ሰፋ ያለ ክርክር ከተደረገ በኋላ የገዢው ፓርቲ ተወካዮች በሚቀጥለው ድርድር  የፓርቲያቸውን የመጨረሻ አቋም  ይዘው እንዲቀርቡ ተወስኗል።ፓርቲዎቹ በቅይጥ የምርጫ ስርዓት የአብላጫና የተመጣጣኝ ምርጫ ስርዓት የመቶኛ ድርሻ ምን ይሁን?  በሚለው ጉዳይ ባይስማሙም በሌሎች ዝርዝር ጉዳዮች ላይ ከስምምነት ደርሰዋል።በተመጣጣኝ ምርጫ ለሚያዙ ወንበሮች ፓርቲዎች ሲወዳደሩ አንድ ክልል እንደ አንድ የምርጫ ጣቢያ እንዲወሰድና በተመሳሳይ ከተማ አስተዳደር  እንደ አንድ የምርጫ ጣቢያ እንዲሆን ከስምምነት ደርሰዋል።በዚህ መሰረት ፓርቲዎቹ በሄር ኮታ ስርዓት በክልል ደረጃ የሚያገኙት ድምፅ  በክልሉ በተመጣጣኝ ምርጫ ለሚያዙት ወንበሮች እየተካፈለ ህዝቡ በሰጣቸው ድምፅ መሰረት ወንበር የሚገኝ እንዲሆንም ተስማምተዋል።በተመጣጣኝ የምርጫ ስርዓት ለሚያዙ ወንበሮች ለመወዳደር ፓርቲዎቹ ከተመዘገበው መራጭ ህዝብ 1 በመቶ ድምጽ ማግኘት የመነሻ ወለል እንዲሆንም ተስማምተዋል።በተደረሰው ስምምነት መሰረት የፖለቲካ ፓርቲዎች በዝግ ዝርዝር የዕጩ አቀራረብ ስርዓት በተመጣጣኝ የምርጫ ስርዓት ለሚያዙ ወንበሮች የሚያቀርቧቸውን ዕጩዎች ለምርጫ ቦርድ ያሳውቃሉ።ፓርቲዎቹ አንድ ዕጩ በአብላጫ ድምፅና በተመጣጣኝ የምርጫ ስርዓት ለሚያዙ ወንበሮች የማቅረብ  ስርዓትን ለመከተል ከስምምነት የደረሱ ሲሆን ድምፅ አሰጣጡም ወጪ ለመቀነስ በአንድ ወረቀት እንዲከናወን ከስምምነት ደርሰዋል።ገዢው ፓርቲ፣ መኢብን እና መኦህዴፓ የቅይጥ የምርጫ ስርዓት በፌዴራል፣ በክልል እና በሁለቱ የከተማ አስተዳደር ምክር ቤቶች ተግባራዊ እንዲሆን አቋም ይዘዋል።በጋራ የተጣመሩት 11 ፓርቲዎች እንዲሁም የገዳ ስርዓት አራማጅ ፓርቲ የቅይጥ የምርጫ ስርዓቱ እስከ ወረዳ ምክር ቤት ድረስ ተግባራዊ መሆን አለበት የሚል አቋም አራምደዋል።በቅይጥ የምርጫ ስርዓት አፈፃፀም መቶኛ እና በቀሩት ጉዳዮች ላይ ለመወሰን ለመጪው ሳምንት ረቡዕ ጥቅምት 22 ቀን 2010 ዓ.ም  ቀነ ቀጠሮ ተይዟል።(ኢዜአ) 